钦定古今图书集成/明伦汇编/闺媛典/第004卷 > 《女孝经序》前人
## 钦定古今图书集成/明伦汇编/闺媛典/第004卷 > 《女孝经序》前人

自石台《孝经》行而《女孝经》出。其言采典坟经传，杂拾
彤管《内则》之遗。其所叙列，自《开宗明义》以至王后、夫
人、邦君、庶人、舅姑、三才、孝治、贤明、纪德行、五刑之属，
广之为要道。守信、扬名、谏诤、胎教、母仪不一，而足以
举恶之鉴戒终焉。天下国家戚畹闺壸之故，犁然当
矣。其檃括以就是编，则唐朝散郎陈邈妻郑氏，属曹
大家意为之。黄生开父见而悦焉，以其分章取义，居
然洙泗面谭。伏氏女之传《尚书》，宋宣文之注《周官》，皆
是类也。乃授之剞劂氏，分章而图之以梓。梓成不佞，
幸而卒业，序之盖有私感焉。则以古今之升降者悬
殊，而悉唐室之所以不竞也。何也？至德要道，先王所
以顺天下而和万民，仲尼之授受曾子者备矣。《闺门》
具礼之篇，于女德举大概焉，夫非是编之纲领乎哉？
男正位外，女正位内，天地之大义也。隆古盛时，《关睢》
《麟趾》之化，由宫闱而达悬㝢，故家人宜而刑于者远。
若妫汭、涂山、娀㜪、妊姒之盛，于今为烈，世典备载焉。
盖孝顺，德也备，道大而取数弘，天子王公所资先，孩
提幼穉所固有，而妇人女子未有能废之者也。今经
所叙列者具是矣。唐自长孙后，理阴教，弥自捡束，采
古妇女事，著女则，徐惠妃拟《楚词》，善谏诤；宋尚宫拟
《女论语》，皆卓有孝敬，著贤淑声。迨武氏窥伺之后，家
法大溃。及开元间，诏论《孝经》同异，孔、郑二家之学若
聚讼然，已卒废孔行郑，而闺门之章删而永锢，恶在
其利“女贞”也？称“先王孝治锡类”，意哉？秦、韩、虢封国以
来，已多惭德。马嵬之役，以一女子故，奄至播迁。邦分
崩离析而不能守，后戚女谒之祸，几与唐相始终，闺门之训，何可废不讲耶？由斯以谈，女德在隆古则升，
升则尊经；在叔世则降，降则畔教。闺门之臧否，而天
下之治忽系之矣。此《女孝经》之所由作也。虽其文辞
多袭旧章，轶事未极驯雅，然出于娥眉柔婉笄韦者
流，视古才人学士之作，何多让焉。乃其悯朝政，悼时
事，而慨然致芹曝之献，其意念良深远矣。当是时也，
朝廷嘉纳之，行其书于世，若津津乎孝治，而卒无救
于天宝之乱。且也郑氏以其侄女为永王妃，思用是
为掖庭弦韦，而房陵徙置，内，莫能助之。是编也，不几
于赘乎哉！然要非经之罪也。读其书，论其世，即“妫汭”、
“涂山”、“娀㜪”、“妊姒”之隆，夫孰有逾越者乎？女德而竟此，
可以室家，可以国天下矣。万历庚寅正月望吉。